ปศุสัตว์ยโสธร ส่งเสริมการเลี้ยงพ่อแม่พันธุ์ไก่งวงผลิตลูกขาย สร้างรายได้ที่ดีแก่เกษตรกร
นายสัตวแพทย์ชาติชาย ยิ้มเครือ ปศุสัตว์จังหวัดยโสธร เปิดเผยว่า สำนักงานปศุสัตว์จังหวัดยโสธรพร้อมคณะ ลงพื้นที่ศูนย์เรียนรู้การเพิ่มประสิทธิภาพ การผลิตสินค้าเกษตร เครือข่ายด้านปศุสัตว์ ของนายณัฐวัฒน์ ซื่อตรง บ้านหนองคู หมู่ 2 ตำบลหนองคู อำเภอเมืองยโสธร ซึ่งเลี้ยงพ่อแม่พันธุ์ไก่งวง เป็นพ่อพันธุ์ 10 ตัว แม่พันธุ์ 30 ตัว เพื่อขยายพันธุ์และขายลูกไก่งวงที่อายุ 1 เดือน ในราคา 1,000 บาทต่อลูกไก่งวง 11 ตัว สร้างรายได้ประมาณ 20,000 บาทต่อเดือนนายณัฐวัฒน์ ซื่อตรง กล่าวว่า จะเลี้ยงไก่งวงด้วยหญ้าเนเปียร์ ปากช่อง 1 สับละเอียดผสมกับรำและอาหารสำเร็จรูปสำหรับไก่พื้นเมือง เพื่อลดต้นทุนค่าอาหารสัตว์และฟักไข่ด้วยตู้ฟัก จากนั้นนำแม่ไก่งวงออกไปพักในโรงเรือนพักฟื้นประมาณ 2 สัปดาห์ ให้อาหารเสริมเพื่อให้ร่างกายแข็งแรง ก่อนนำกลับเข้ามาเลี้ยงในฝูง เพื่อผสมพันธุ์ใหม่ ทำวัคซีนป้องกันโรคนิวคาสเซิล โรคหลอดลมอักเสบและโรคอหิวาต์ไก่ทุกๆ 3 เดือน เกษตรกรจะขายลูกไก่งวงผ่านตลาดในพื้นที่และขายผ่านสื่อออนไลน์ ที่มีความต้องการอยู่ทั่วประเทศ ผู้ซื้อจะนำลูกไก่งวงไปเลี้ยงขุนต่ออีก 6-7 เดือน จนได้น้ำหนักตัวผู้ 6 กิโลกรัม ตัวเมีย 4 กิโลกรัม ขายส่งตลาดเฉลี่ยกิโลกรัมละ 150 บาท คิดเป็นเงิน 600-900 บาทต่อตัว สร้างรายได้ที่ดี จึงเหมาะสมเป็นทางเลือกของเกษตรกร ในการประกอบอาชีพด้านปศุสัตว์